Die aanklagte van rassisme en “omgekeerde rassisme” vlieg deesdae soos ’n swerm sprinkane deur ons land.
Dit is moeilik om rassisme in ’n kort, netjiese definisie saam te vat. Maar elke woordeboek of webwerf wat dit probeer doen, stem saam dat dit breedweg te make het met vooroordeel teenoor iemand van ’n ander ras as jy self, gebaseer op die oortuiging dat jou eie ras meerderwaardig is.
Ons moet dus, so lyk dit my, ’n onderskeid tref tussen rassisme self en onverdraagsaamheid of beledigings gegrond op ras wat nie op ’n sin van meerderwaardigheid gebaseer is nie.
In die meeste oorwegend wit nasies is daar steeds ’n ondertoon dat Afrika die donker, halfbeskaafde vasteland is en haar kinders ’n ingebore agterstand het.
’n Vinnige tersyde: As die Noordwes-Universiteit nie steeds deur gereelde voorvalle van rassisme gepla was nie, sou die poging om Afrikaans daar te handhaaf, ’n heelwat groter kans op sukses gehad het.